text:
person fra en part, som opfylder de kriterier for ret til beskyttelse, der er fastsat i TRIPS-aftalen og multilaterale aftaler, der indgås og forvaltes inden for rammerne af WIPO, og som en part er kontraherende part i.
 Artikel 222
 Internationale aftaler
 1. Parterne bekræfter deres forpligtelse til at overholde de internationale aftaler, som de er part i:
 a)
 TRIPS-aftalen
 b)
 Romkonventionen
 c)
 Bernerkonventionen
 d)
 WIPO's traktat om ophavsret, vedtaget den 20. december 1996 i Genève
 e)
 WIPO's traktat om fremførelser og fonogrammer, vedtaget den 20. december 1996 i Genève
 f)
 protokollen til Madridarrangementet om international registrering af varemærker, vedtaget den 27. juni 1989 i Madrid, senest ændret den 12. november 2007
 g)
 traktaten om varemærkeret, vedtaget den 27. oktober 1994 i Genève
 h)
 Marrakeshtraktaten om fremme af adgang til offentliggjorte værker for personer, der er blinde, synshæmmede eller på anden måde læsehandicappede, vedtaget den 27. juni 2013 i Marrakesh
 i)
 Genèveaftalen under Haagarrangementet vedrørende international registrering af industrielle design, vedtaget den 2. juli 1999 i Genève.
 2. Hver af parterne træffer alle rimelige foranstaltninger for at ratificere eller tiltræde følgende internationale aftaler:
 a)
 Beijingtraktaten om audiovisuelle fremførelser, vedtaget den 24. juni 2012 i Beijing
 b)
 Singaporetraktaten om varemærkeret, vedtaget den 27. marts 2006 i Singapore.
 Artikel 223
 Konsumption
 Dette afsnit berører ikke parternes frihed til at bestemme, om og på hvilke betingelser konsumption af intellektuelle ejendomsrettigheder finder anvendelse.
 Artikel 224
 National behandling
 1. Hver af parterne indrømmer med hensyn til alle kategorier af intellektuel ejendomsret, der er omfattet af dette afsnit, statsborgere fra den anden part en behandling, der ikke er mindre gunstig end den behandling, som den giver sine egne statsborgere for så vidt angår beskyttelse af intellektuelle ejendomsrettigheder, jf. hvis det er relevant dog de undtagelser, der allerede er fastsat i Pariserkonventionen, Bernerkonventionen, Romkonventionen og traktaten om intellektuel ejendomsret i forbindelse med integrerede kredsløb, indgået den 26. maj 1989 i Washington. Hvad angår udøvende kunstnere, fremstillere af fonogrammer samt radio- og fjernsynsforetagender, gælder denne forpligtelse kun for de i denne aftale fastsatte rettigheder.
 2. Med henblik på denne artikels stk. 1 omfatter "beskyttelse" forhold, der påvirker de intellektuelle ejendomsrettigheders disponibilitet, erhvervelse, omfang, vedligeholdelse og håndhævelse, samt forhold, der påvirker brugen af intellektuelle ejendomsrettigheder, som specifikt er omhandlet i dette afsnit, herunder foranstaltninger til at hindre omgåelse af effektive tekniske foranstaltninger som omhandlet i artikel 234 samt foranstaltninger vedrørende oplysninger om forvaltning af intellektuelle ejendomsrettigheder som omhandlet i artikel 235.
 3. En part kan benytte sig af de undtagelser, der er tilladt i henhold til stk. 1, i forbindelse med dens retslige og administrative procedurer, herunder krav om, at en statsborger fra den anden part skal angive en adresse for forkyndelse på sit område eller udpege en repræsentant på dens område, hvis sådanne undtagelser er:
 a)
 nødvendige for at sikre overholdelse af partens love og administrative bestemmelser, som ikke er uforenelige med dette afsnit, eller
 b)
 ikke anvendes på en måde, der udgør en skjult begrænsning af samhandelen.
 4. Stk. 1 finder ikke anvendelse på procedurer i multilaterale aftaler,


text:
der er indgået inden for rammerne af WIPO vedrørende erhvervelse eller bevarelse af intellektuelle ejendomsrettigheder.
 KAPITEL 2
 STANDARDER VEDRØRENDE INTELLEKTUELLE EJENDOMSRETTIGHEDER
 AFDELING 1
 OPHAVSRET OG DERMED BESLÆGTEDE RETTIGHEDER
 Artikel 225
 Ophavsmænd
 Parterne tillægger ophavsmænd eneret til at tillade eller forbyde:
 a)
 den direkte eller indirekte, midlertidige eller varige, hele eller delvise reproduktion af deres værker på en hvilken som helst måde og i en hvilken som helst form
 b)
 enhver form for spredning til almenheden ved salg eller på anden måde af deres originalværker eller eksemplarer heraf
 c)
 trådbunden eller trådløs overføring til almenheden af deres værker, herunder tilrådighedsstillelse af deres værker på en sådan måde, at almenheden får adgang til dem på et individuelt valgt sted og tidspunkt
 d)
 kommerciel udlejning af originalværker eller eksemplarer heraf til offentligheden. hver part kan fastsætte, at dette litra ikke finder anvendelse på bygninger eller anvendte kunstværker.
 Artikel 226
 Udøvende kunstnere
 Parterne tillægger udøvende kunstnere eneret til at tillade eller forbyde:
 a)
 optagelse af deres fremførelser
 b)
 direkte eller indirekte, midlertidig eller varig, hel eller delvis reproduktion af optagelser af deres fremførelser på en hvilken som helst måde og i en hvilken som helst form
 c)
 formidling til almenheden af optagelser af deres fremførelser ved salg eller på anden måde
 d)
 trådbunden eller trådløs tilrådighedsstillelse for offentligheden af optagelser af deres fremførelser på en sådan måde, at offentligheden får adgang til dem på et individuelt valgt sted og tidspunkt
 e)
 udsendelse ved hjælp af radiobølger og kommunikation til offentligheden af deres fremførelser, medmindre fremførelsen i sig selv sker ved en radio- eller fjernsynsudsendelse eller på grundlag af en optagelse
 f)
 kommerciel udlejning til almenheden af optagelsen af deres fremførelser.
 Artikel 227
 Fremstillere af fonogrammer
 Hver part tillægger fremstillere af fonogrammer eneret til at tillade eller forbyde:
 a)
 direkte eller indirekte, midlertidig eller varig, hel eller delvis reproduktion af deres fonogrammer på en hvilken som helst måde og i en hvilken som helst form
 b)
 spredning til offentligheden af deres fonogrammer, herunder eksemplarer heraf, ved salg eller på anden måde
 c)
 trådbunden eller trådløs tilrådighedsstillelse for offentligheden af deres fonogrammer på en sådan måde, at offentligheden får adgang til dem på et individuelt valgt sted og tidspunkt
 d)
 kommerciel udlejning af deres fonogrammer til offentligheden.
 Artikel 228
 Radio- og fjernsynsforetagender
 Parterne tillægger radio- og fjernsynsforetagender eneret til at tillade eller forbyde:
 a)
 optagelse af deres udsendelser, hvad enten der er tale om trådbunden eller trådløs, herunder via kabel eller satellit
 b)
 den direkte eller indirekte, midlertidige eller varige, hele eller delvise reproduktion af optagelser af deres udsendelser på en hvilken som helst måde og i en hvilken som helst form, hvad enten der er tale om trådbunden eller trådløs, herunder via kabel eller satellit
 c)
 trådbunden eller trådløs tilrådighedsstillelse for offentligheden af optagelser af deres udsendelser, hvad enten disse udsendelser transmitteres trådbundet eller trådløst, på en sådan måde, at almenheden får adgang til dem på et individuelt valgt sted og tidspunkt
 d)
 spredning til offentligheden af optagelser af deres udsendelser ved salg eller på

type: contracts

jurisdiction: EU


text:
anden måde, hvad enten der er tale om trådbunden eller trådløs, herunder via kabel eller satellit
 e)
 viderespredning af deres udsendelser ved hjælp af radiobølger samt kommunikation til offentligheden af deres udsendelser, hvis denne foretages på steder, hvortil der er offentlig adgang mod betaling af entré.
 Artikel 229
 Radio- og fjernsynsudsendelse og kommunikation til offentligheden af fonogrammer, der offentliggøres til kommercielle formål
 1. Hver af parterne tillægger udøvende kunstnere og fremstillere af fonogrammer ret til et enkelt rimeligt vederlag, der betales af brugeren, hvis et i kommercielt øjemed udgivet fonogram eller et udtryk for et sådant fonogram i en anden form anvendes til radio- eller fjernsynsudsendelse eller til kommunikation til offentligheden.
 2. Hver af parterne sikrer, at det enkelte rimelige vederlag deles mellem de relevante udøvende kunstnere og fremstillere af fonogrammer. Hver af parterne kan fastsætte retsforskrifter om, hvorledes den udøvende kunstner og fremstilleren af fonogrammet skal dele det enkelte rimelige vederlag, hvis der ikke mellem den udøvende kunstner og fremstilleren af fonogrammet er indgået aftale herom.
 3. Hver af parterne kan give mere vidtgående rettigheder med hensyn til udsendelse og kommunikation til offentligheden af fonogrammer, der offentliggøres i kommercielt øjemed, til udøvende kunstnere og fremstillere af fonogrammer.
 Artikel 230
 Beskyttelsens varighed
 1. Ophavsretten til litterære eller kunstneriske værker gælder i ophavsmandens levetid og i 70 år efter vedkommendes død, uanset på hvilket tidspunkt værket lovligt er blevet gjort tilgængeligt for offentligheden.
 2. Med henblik på gennemførelsen af stk. 1 kan hver part fastsætte særlige regler for beregning af beskyttelsestiden for musikalske sammensætninger med ord, værker af fælles ophavsmand samt filmværker eller audiovisuelle værker. Hver part kan fastsætte særlige regler for beregning af beskyttelsestiden for anonyme eller pseudonyme værker.
 3. Radio- og fjernsynsforetagenders rettigheder udløber 50 år efter første udsendelse, hvad enten udsendelsen sendes via tråd eller æteren, herunder via kabel eller satellit.
 4. Udøvende kunstneres rettigheder til fremførelser på anden måde end til fonogrammer udløber 50 år efter datoen for optagelsen af fremførelsen eller, hvis de udgives lovligt eller lovligt offentliggøres i løbet af denne periode, 50 år efter den første sådanne udgivelse eller overføring til almenheden, alt efter hvilken dato der kommer først.
 5. Udøvende kunstneres rettigheder til deres fremførelser, der er optaget på fonogrammer, udløber 50 år efter datoen for optagelsen af fremførelsen eller, hvis den er lovligt udgivet eller offentliggjort lovligt i løbet af denne periode, 70 år efter denne handling, alt efter hvilken dato der indtræffer først.
 6. Fonogramfremstilleres rettigheder udløber 50 år efter optagelsen eller, hvis de offentliggøres lovligt i løbet af denne periode, 70 år efter en sådan udgivelse. I mangel af lovlig udgivelse, hvis fonogrammet lovligt er blevet offentliggjort i denne periode, er beskyttelsestiden 70 år fra denne overføring. Hver part kan træffe effektive foranstaltninger for at sikre, at den fortjeneste, der genereres i de 20 år med beskyttelse ud over 50 år, fordeles ligeligt mellem de udøvende kunstnere og fremstillerne af fonogrammer.
 7. De i denne artikel fastsatte beskyttelsesperioder beregnes fra den 1. januar i det år, der følger efter den


text:
begivenhed, der har affødt rettigheden.
 8. Hver af parterne kan fastsætte længere beskyttelsesperioder end dem, der er fastsat i denne artikel.
 Artikel 231
 Følgeret
 1. Parterne indfører for ophavsmanden til et originalt billedkunstværk en følgeret, som er en uoverdragelig og selv på forhånd ufrasigelig ret til et vederlag baseret på salgsprisen ved ethvert videresalg af det pågældende kunstværk efter ophavsmandens første afhændelse af det.
 2. Den i stk. 1 nævnte ret finder anvendelse på alt videresalg, hvor der som sælgere, købere eller formidlere deltager professionelle på kunstmarkedet, herunder auktionshuse, kunstgallerier og alle kunsthandlere i øvrigt.
 3. Hver af parterne kan bestemme, at den i stk. 1 nævnte ret ikke finder anvendelse på videresalg, såfremt sælgeren har erhvervet værket direkte fra ophavsmanden mindre end tre år inden videresalget, og videresalgsprisen ikke overstiger et vist mindstebeløb.
 4. Proceduren for opkrævning af vederlag og deres størrelse fastsættes af den enkelte parts lovgivning.
 Artikel 232
 Kollektiv forvaltning af rettigheder
 1. Parterne fremmer samarbejdet mellem deres respektive kollektive forvaltningsorganisationer med henblik på at fremme tilgængeligheden af værker og andre beskyttede frembringelser på deres respektive områder og overføre rettighedsindtægter mellem de respektive kollektive forvaltningsorganisationer for anvendelsen af sådanne værker eller andre beskyttede frembringelser.
 2. Parterne fremmer gennemsigtigheden af kollektive forvaltningsorganisationer, navnlig med hensyn til de rettighedsindtægter, de opkræver, de fradrag, de anvender på rettighedsindtægter, de opkræver, anvendelsen af de rettighedsindtægter, der opkræves, distributionspolitikken og deres repertoire.
 3. Parterne bestræber sig på at fremme ordninger mellem deres respektive kollektive forvaltningsorganisationer om ikkediskriminerende behandling af rettighedshavere, hvis rettigheder disse organisationer forvalter i henhold til repræsentationsaftaler.
 4. Hver af parterne sikrer, at kollektive forvaltningsorganisationer, der er etableret på dens område, og som repræsenterer en anden kollektiv forvaltningsorganisation, der er etableret på den anden parts område, ved en repræsentationsaftale nøjagtigt, regelmæssigt og omhyggeligt betaler skyldige beløb til de repræsenterede kollektive forvaltningsorganisationer samt giver den repræsenterede kollektive forvaltningsorganisation de oplysninger om de rettighedsindtægter, der er opkrævet på partens vegne, og om eventuelle fradrag i disse rettighedsindtægter.
 Artikel 233
 Undtagelser og indskrænkninger
 Hver part begrænser indskrænkninger eller undtagelser fra de rettigheder, der er fastsat i artikel 225-229, til visse særlige tilfælde, der ikke strider mod en normal udnyttelse af værket eller andre frembringelser og ikke indebærer urimelig skade for rettighedshavernes legitime interesser.
 Artikel 234
 Beskyttelse af tekniske foranstaltninger
 1. Parterne indfører en passende retlig beskyttelse mod omgåelse af enhver form for effektive tekniske foranstaltninger, som den pågældende foretager, selv om vedkommende ved eller burde vide, at dette er formålet. Hver part kan indføre en særlig ordning for retlig beskyttelse af teknologiske foranstaltninger, der anvendes til beskyttelse af EDB-programmer.
 2. Parterne indfører en passende retlig beskyttelse mod fremstilling, import, spredning, salg, udlejning, reklame for salg og udlejning eller besiddelse i kommercielt øjemed af anordninger, produkter eller komponenter eller ydelse af tjenester, der:
 a)
 er genstand for salgsfremme, reklame eller markedsføring med henblik på omgåelse af
 b)
 kun i begrænset omfang har andet kommercielt formål eller anden kommerciel anvendelse end omgåelse af eller
 c)
 primært er udviklet, produceret, tilpasset eller ydet med henblik på


text:
at muliggøre eller befordre omgåelse af enhver effektiv teknologisk foranstaltning.
 3. I denne afdeling forstås ved "tekniske foranstaltninger" enhver teknologi, anordning eller komponent, der under sin normale funktion har til formål at forhindre eller begrænse handlinger i forbindelse med værker eller andre frembringelser, som indehaveren af ophavsrettigheder eller beslægtede rettigheder som er omfattet af denne afdeling, for en part ikke har givet tilladelse til. Tekniske foranstaltninger skal anses som "effektive", hvis anvendelsen af beskyttede værker eller andre frembringelser styres af rettighedshaveren ved anvendelse af en adgangskontrol- eller beskyttelsesforanstaltning, f.eks. kryptering, scrambling eller anden omdannelse af værket eller andre frembringelser eller en kopikontrolanordning, der opfylder beskyttelsesformålet.
 4. Uanset den retlige beskyttelse, der er omhandlet i stk. 1, kan hver af parterne træffe passende foranstaltninger for at sikre, at den retlige beskyttelse mod omgåelse af effektive tekniske foranstaltninger, der er fastsat i overensstemmelse med denne artikel, ikke er til hinder for, at de i henhold til artikel 233 kan nyde godt af sådanne undtagelser eller indskrænkninger.
 Artikel 235
 Forpligtelser vedrørende oplysninger om rettighedsforvaltning
 1. Parterne indfører en passende retlig beskyttelse mod enhver person, der bevidst og uden tilladelse udfører følgende handlinger:
 a)
 fjernelse eller ændring af elektroniske oplysninger om rettighedsforvaltning
 b)
 spredning, import med henblik på spredning, udsendelse i radio og fjernsyn, overføring til eller tilrådighedsstillelse for almenheden af værker eller andre frembringelser, der er beskyttet efter denne afdeling, og fra hvilke de elektroniske oplysninger om rettighedsforvaltning er blevet fjernet eller ændret uden tilladelse
 vel vidende eller med rimelig grund til at vide, at sådanne handlinger foranlediger, muliggør, letter eller skjuler en krænkelse af ophavsrettigheder eller beslægtede rettigheder som fastsat i partens interne lovgivning.
 2. I denne artikel forstås ved "oplysninger om rettighedsforvaltning" alle oplysninger, der er leveret af rettighedshavere, og som identificerer et værk eller en anden frembringelse omhandlet i denne artikel, ophavsmanden eller enhver anden rettighedshaver, eller oplysninger om betingelserne for anvendelse af værket eller frembringelsen samt numre eller koder, der udgør sådanne oplysninger.
 3. Stk. 2 gælder, hvis en hvilken som helst af disse oplysninger anvendes i forbindelse med kopiering eller fremkommer i forbindelse med kommunikation til offentligheden af et værk eller en anden frembringelse, der er omhandlet i denne artikel.
 AFDELING 2
 VAREMÆRKER
 Artikel 236
 Varemærkeklassifikation
 Hver af parterne opretholder et varemærkeklassifikationssystem, der er i overensstemmelse med Nicearrangementet vedrørende international klassificering af varer og tjenesteydelser til brug ved registrering af varemærker af 15. juni 1957, som ændret og revideret.
 Artikel 237
 Tegn, der kan udgøre et varemærke
 Et varemærke kan bestå af alle tegn, navnlig ord, herunder personnavne, eller afbildninger, bogstaver, tal, farver, varens form eller vareemballagens form eller lyde, for så vidt disse er egnede til:
 a)
 at adskille en virksomheds varer eller tjenesteydelser fra andre virksomheders og
 b)
 at blive gengivet i parternes respektive varemærkeregistre på en måde, der gør det muligt for de kompetente myndigheder og offentligheden at fastslå den klare og præcise genstand for den beskyttelse, som indehaveren indrømmes.
 Artikel 238
 Rettigheder knyttet til et varemærke
 1. Hver af parterne fastsætter, at registreringen af


text:
et varemærke giver indehaveren en eneret. Indehaveren har ret til at forbyde tredjemand, der ikke har indehaverens samtykke, at gøre erhvervsmæssig brug af:
 a)
 et tegn, der er identisk med det registrerede varemærke, for varer eller tjenesteydelser af samme art som dem, for hvilke varemærket er registreret
 b)
 et tegn, der er identisk med eller ligner det registrerede varemærke, når de varer eller tjenesteydelser, der er dækket af dette varemærke, er af samme eller lignende art som dem, der er dækket af det pågældende tegn, og der som følge heraf i offentlighedens bevidsthed er risiko for forveksling, herunder at der er en forbindelse med det registrerede varemærke.
 2. Indehaveren af et registreret varemærke skal have ret til at forhindre, at tredjemand, i forbindelse med handel, fører varer ind i den part, hvor varemærket er registreret, uden at de overgår til fri omsætning der, når sådanne varer, herunder emballage, kommer fra tredjelande og uden tilladelse er forsynet med et varemærke, der er identisk med det varemærke, der er registreret for sådanne varer, eller som i sine væsentligste aspekter ikke kan sondres fra dette varemærke.
 3. Den ret, som varemærkeindehaveren har i henhold til stk. 2, bortfalder, hvis der under sagen, der skal fastlægge, om det registrerede varemærke er blevet krænket, fremlægges dokumentation af klarereren eller ihændehaveren af varerne for, at indehaveren af det registrerede varemærke ikke har ret til at forbyde markedsføring af varerne i det endelige bestemmelsesland.
 Artikel 239
 Registreringsprocedure
 1. Hver af parterne indfører en ordning for registrering af varemærker, hvori enhver endelig negativ afgørelse, herunder delvis afslag, der er truffet af den relevante varemærkeadministration, skal meddeles skriftligt til den pågældende part med behørig begrundelse og skal kunne appelleres.
 2. Hver af parterne giver tredjemand mulighed for at modsætte sig varemærkeansøgninger eller eventuelt varemærkeregistreringer. En sådan indsigelsesprocedure skal være kontradiktorisk.
 3. Hver af parterne sikrer, at der er adgang til en offentligt tilgængelig elektronisk database over varemærkeansøgninger og -registreringer.
 4. Hver part bestræber sig bedst muligt på at oprette et system til elektronisk ansøgning om og behandling, registrering og vedligeholdelse af varemærker.
 Artikel 240
 Vitterligt kendte varemærker
 Med henblik på at sikre en effektiv beskyttelse af vitterligt kendte varemærker omhandlet i Pariserkonventionens artikel 6a og TRIPS-aftalens artikel 16, stk. 2 og 3, anvender hver af parterne den fælles henstilling vedrørende bestemmelser om beskyttelse af vitterligt kendte mærker, der blev vedtaget af Pariserunionen til Beskyttelse af Industriel Ejendomsret og WIPO's generalforsamling på 34. møderække i forsamlingerne af WIPO's medlemsstater den 20.-29. september 1999.
 Artikel 241
 Undtagelser fra de rettigheder, der er knyttet til et varemærke
 1. Hver af parterne tillader begrænsede undtagelser for de rettigheder, der er knyttet til et varemærke såsom en rimelig brug af deskriptive udtryk, herunder geografiske betegnelser, og kan tillade andre begrænsede undtagelser, forudsat at der ved disse undtagelser tages hensyn til varemærkeindehaverens og tredjemands legitime interesser.
 2. De til varemærket knyttede rettigheder giver ikke indehaveren ret til at forbyde tredjemand at gøre erhvervsmæssig brug af:
 a)
 tredjemandens navn eller adresse, hvis den pågældende tredjemand er


text:
en fysisk person
 b)
 tegn eller angivelser vedrørende varens eller tjenesteydelsens art, beskaffenhed, mængde, anvendelse, værdi, geografiske oprindelse, tidspunktet for varens fremstilling eller for præstationen af tjenesteydelsen eller andre egenskaber ved varen eller tjenesteydelsen eller
 c)
 varemærket for at identificere eller henvise til varer eller tjenesteydelser som tilhørende indehaveren af det pågældende varemærke, navnlig når anvendelsen af varemærket er nødvendig for at angive anvendelsen af en vare eller tjenesteydelse, navnlig som tilbehør eller reservedele
 for så vidt tredjeparten anvender dem i overensstemmelse med god markedsføringsskik.
 3. De til et varemærke knyttede rettigheder giver ikke indehaveren ret til at forbyde tredjemand at gøre erhvervsmæssig brug af ældre rettigheder, som kun har lokalt afgrænset karakter, hvis rettighederne er anerkendt i den pågældende parts lovgivning og anvendes inden for grænserne af det område, hvor de er anerkendt.
 Artikel 242
 Fortabelsesgrunde
 1. Hver part fastsætter, at et varemærke kan fortabes, hvis indehaveren eller en anden med indehaverens samtykke ikke inden for en sammenhængende periode på fem år har gjort reel brug af det på en parts relevante område for de varer eller tjenesteydelser, for hvilke det er registreret, og der ikke er nogen rimelig grund til, at brug ikke har fundet sted.
 2. Hver part fastsætter også, at et varemærke kan fortabes, hvis indehaveren eller en anden med indehaverens samtykke ikke inden for fem år efter registreringsprocedurens afslutning har gjort reel brug heraf på det relevante område for de varer eller tjenesteydelser, for hvilke det er registreret, og der ikke er rimelig grund til, at brug ikke har fundet sted.
 3. Fortabelse af et varemærke kan dog ikke gøres gældende, dersom reel brug af varemærket påbegyndes eller genoptages i tiden mellem udløbet af femårsperioden og tidspunktet for indgivelse af begæring om fortabelse. Påbegyndelse eller genoptagelse af brugen inden for de sidste tre måneder forud for indgivelse af begæring om fortabelse, idet denne tremånedersperiode tidligst begynder ved udløbet af den sammenhængende periode på fem år, tages imidlertid ikke i betragtning, såfremt forberedelserne til påbegyndelse eller genoptagelse af brugen først indledes, når indehaveren har fået kendskab til, at der eventuelt vil blive indgivet begæring om fortabelse.
 4. Indehaveren af et varemærke kan også fortabe sine rettigheder, når varemærket efter den dato, på hvilken det blev registreret:
 a)
 på grund af indehaverens virksomhed eller passivitet er blevet en almindelig betegnelse inden for handelen for en vare eller tjenesteydelse, for hvilken det er registreret
 b)
 som følge af den brug, der af varemærkeindehaveren eller med indehaverens samtykke gøres af varemærket for de varer eller tjenesteydelser, for hvilke det er registreret, vil kunne vildlede offentligheden, især med hensyn til varernes eller tjenesteydelsernes art, beskaffenhed eller geografiske oprindelse.
 Artikel 243
 Retten til at forbyde forberedende handlinger vedrørende brug af emballage eller andre midler
 Hvis der er risiko for, at emballage, etiketter, mærker, sikkerheds- eller ægthedskomponenter eller udstyr eller andre midler, hvorpå varemærket er anbragt, kan anvendes i forbindelse med varer eller tjenesteydelser, og denne anvendelse ville udgøre en krænkelse af varemærkeindehaverens rettigheder, har indehaveren af varemærket ret til at forbyde


text:
følgende handlinger, hvis de udføres i erhvervsmæssigt øjemed:
 a)
 at anbringe et tegn, der er identisk med eller ligner varemærket, på emballage, etiketter, mærker, sikkerheds- eller ægthedskomponenter eller udstyr eller andre midler, hvorpå mærket kan anbringes, eller
 b)
 at udbyde eller markedsføre eller oplagre med disse formål eller importere eller eksportere emballage, etiketter, mærker, sikkerheds- eller ægthedskomponenter eller udstyr eller andre midler, hvorpå mærket er anbragt.
 Artikel 244
 Ansøgninger i ond tro
 Et varemærke kan erklæres ugyldigt, hvis ansøgeren har ansøgt om registrering af et varemærke i ond tro. Hver af parterne påser, at et sådant varemærke ikke registreres.
 AFDELING 3
 DESIGN
 Artikel 245
 Beskyttelse af registrerede design
 1. Hver af parterne træffer foranstaltninger til beskyttelse af uafhængigt frembragte design, der er nye og originale. Beskyttelsen ydes ved registrering og giver indehaverne eneret i overensstemmelse med denne afdeling.
 I forbindelse med denne artikel kan en part anse et design med individuel karakter for at være originalt.
 2. Indehaveren af et registreret design har ret til som det mindste at forhindre, at tredjemand, der ikke har indehaverens samtykke, fremstiller, udbyder til salg, sælger, importerer, eksporterer og opbevarer det produkt, der bærer eller inkorporerer det beskyttede design, eller anvender varer, der bærer eller inkorporerer det beskyttede design, når sådanne handlinger udføres i erhvervsmæssigt øjemed.
 3. Et design, der finder anvendelse på eller indgår i et produkt, som udgør en komponent af et sammensat produkt, anses kun for at være nyt og originalt:
 a)
 hvis komponenten, efter at være blevet inkorporeret i det sammensatte produkt, fortsat er synlig under normal brug af dette produkt, og
 b)
 de synlige elementer af komponenten i sig selv opfylder kravene om nyhed og originalitet.
 4. Med henblik på stk. 3, litra a), forstås der ved "normal brug" den endelige brugers anvendelse, dog hverken vedligeholdelse eller reparation.
 Artikel 246
 Beskyttelsens varighed
 Varigheden af beskyttelsen af registrerede design, herunder fornyelser af registrerede design, er på i alt 25 år regnet fra datoen for ansøgningens indgivelse (36).
 Artikel 247
 Beskyttelse af ikkeregistrerede design
 1. Hver af parterne giver indehavere af et ikkeregistreret design ret til at forhindre, at en tredjemand, der ikke har indehaverens samtykke, anvender et ikkeregistreret design, hvis den anfægtede brug skyldes kopiering af det ikkeregistrerede design på deres respektive områder (37). En sådan anvendelse omfatter som minimum udbud til salg, bringe i omsætning, import eller eksport af det pågældende produkt.
 2. Beskyttelsen af det ikkeregistrerede design skal være af mindst tre års varighed regnet fra den dato, hvor designet først blev offentliggjort på en af parternes område.
 Artikel 248
 Undtagelser og udelukkelser
 1. Hver af parterne kan fastsætte begrænsede undtagelser fra beskyttelsen af design, herunder ikkeregistrerede design, forudsat at sådanne undtagelser ikke i urimeligt omfang strider mod den normale udnyttelse af design og ikke indebærer urimelig skade for de legitime interesser, som indehaveren af designet har, under hensyn til tredjemands legitime interesser.
 2. Beskyttelsen gælder ikke for design, der udelukkende er dikteret af tekniske eller funktionelle forhold. Et design kan ikke opretholdes for de elementer af et


text:
produkts udseende, der nødvendigvis må reproduceres i deres nøjagtige form og dimensioner, for at det produkt, som designet indgår i eller finder anvendelse på, rent mekanisk kan kobles til et andet produkt eller placeres i, på eller omkring et andet produkt eller bringes i kontakt med et andet produkt, således at begge produkter opfylder deres funktion.
 3. Uanset denne artikels stk. 2 skal et design i overensstemmelse med betingelserne i artikel 245, stk. 1, bestå i et design, der har til formål at muliggøre flerdobbelt samling eller sammenkobling af gensidigt udskiftelige produkter inden for et modulopbygget system.
 Artikel 249
 Forhold til ophavsret
 Hver af parterne sikrer, at et design, herunder et ikkeregistreret design, også kan beskyttes i henhold til den pågældende parts lovgivning om ophavsret fra det tidspunkt, hvor designet blev frembragt eller fastlagt i en given form. Hver af parterne fastsætter, i hvilket omfang og under hvilke betingelser der opnås en sådan beskyttelse, herunder kravet til originalitet.
 AFDELING 4
 PATENTER
 Artikel 250
 Patenter og folkesundheden
 1. Parterne anerkender betydningen af erklæringen om TRIPS-aftalen og folkesundhed, der blev vedtaget den 14. november 2001 på WTO-ministerkonferencen i Doha ("Dohaerklæringen"). Ved fortolkningen og gennemførelsen af rettighederne og forpligtelserne i henhold til denne afdeling sikrer hver af parterne overensstemmelse med Dohaerklæringen.
 2. Hver part gennemfører TRIPS-aftalens artikel 31a samt bilaget til TRIPS-aftalen og tillægget til bilaget til TRIPS-aftalen.
 Artikel 251
 Forlængelse af den beskyttelsesperiode, der er knyttet til et patent på lægemidler og plantebeskyttelsesmidler
 1. Parterne anerkender, at lægemidler og plantebeskyttelsesmidler (38), der er beskyttet ved et patent på deres respektive områder, kan gøres til genstand for en administrativ tilladelsesprocedure, inden de markedsføres på deres respektive markeder. Parterne erkender, at den tid, der går mellem indgivelsen af patentansøgningen og den første tilladelse til markedsføring, som fastsat med henblik herpå i den relevante lovgivning, kan afkorte den effektive patentbeskyttelsesperiode.
 2. Hver af parterne skal i overensstemmelse med sine love og forskrifter sørge for yderligere beskyttelse af et produkt, der er patentbeskyttet, og som har været genstand for en administrativ godkendelsesprocedure som omhandlet i stk. 1, for at kompensere indehaveren af et patent for en reduktion af den effektive patentbeskyttelse. Vilkårene og betingelserne for en sådan yderligere beskyttelse, herunder dens længde, fastsættes i overensstemmelse med parternes love og forskrifter.
 3. I dette afsnit forstås ved lægemiddel:
 a)
 ethvert stof eller enhver sammensætning af stoffer, der præsenteres som et egnet middel til behandling eller forebyggelse af sygdomme hos mennesker eller dyr, eller
 b)
 ethvert stof eller enhver sammensætning af stoffer, der kan anvendes i eller gives til mennesker eller dyr med henblik på at genoprette, ændre eller påvirke fysiologiske funktioner ved at udøve en farmakologisk, immunologisk eller metabolisk virkning eller med henblik på at stille en medicinsk diagnose.
 AFDELING 5
 BESKYTTELSE AF IKKEFRIGIVNE OPLYSNINGER
 Artikel 252
 Beskyttelse af forretningshemmeligheder
 1. Parterne giver hver især enhver forretningshemmelighedshaver adgang til civilretlige procedurer og foranstaltninger for at forhindre eller opnå godtgørelse for erhvervelsen, brugen eller videregivelsen af en forretningshemmelighed, hvis det er foregået i strid med loyal erhvervspraksis.
 2.


text:
I denne afdeling forstås ved:
 a)
 "forretningshemmelighed": oplysninger, som opfylder følgende krav:
 i)
 de er hemmelige i den forstand, at de ikke i deres helhed eller i den præcise konfiguration eller sammensætning af deres komponenter er almindeligt kendt blandt eller umiddelbart tilgængelige for personer i de kredse, der normalt beskæftiger sig med den pågældende type oplysninger
 ii)
 de har handelsværdi, fordi de er hemmelige, og
 iii)
 de er af den person, som lovligt kontrollerer oplysningerne, under de givne omstændigheder blevet underkastet rimelige foranstaltninger til hemmeligholdelse
 b)
 "forretningshemmelighedshaver": enhver fysisk eller juridisk person, som lovligt kontrollerer en forretningshemmelighed.
 3. I forbindelse med denne afdeling betragtes som minimum den følgende adfærd som i strid med loyal erhvervspraksis:
 a)
 erhvervelse af en forretningshemmelighed uden forretningshemmelighedshaverens samtykke, hvis den erhverves ved uautoriseret adgang til, tilegnelse af eller kopiering af dokumenter, genstande, materialer, stoffer eller elektroniske filer, som lovligt kontrolleres af forretningshemmelighedshaveren, og som indeholder en forretningshemmelighed, eller som en forretningshemmelighed kan udledes af
 b)
 brug eller videregivelse af en forretningshemmelighed, hvis dette sker uden forretningshemmelighedshaverens samtykke af en person, som konstateres at opfylde en af følgende betingelser:
 i)
 vedkommende har erhvervet forretningshemmeligheden i henhold til litra a)
 ii)
 vedkommende har misligholdt en fortrolighedsaftale eller enhver anden pligt til at undlade at videregive forretningshemmeligheden, eller
 iii)
 vedkommende har misligholdt en kontraktlig forpligtelse eller enhver anden pligt til at begrænse forretningshemmelighedens brug
 c)
 erhvervelse, brug eller videregivelse af en forretningshemmelighed betragtes også som en ulovlig handling, når det foretages af en person, som på tidspunktet for erhvervelsen, brugen eller videregivelsen vidste eller under de givne omstændigheder burde have vidst, at forretningshemmeligheden var blevet erhvervet direkte eller indirekte fra en anden person, som brugte eller videregav forretningshemmeligheden ulovligt, jf. litra b).
 4. Intet i denne afdeling må fortolkes således, at en part er forpligtet til at betragte den følgende adfærd som i strid med loyal erhvervspraksis:
 a)
 uafhængig opdagelse eller skabelse
 b)
 reverse engineering af et produkt, der er gjort tilgængeligt for offentligheden, eller som på lovlig vis er i erhververen af oplysningernes besiddelse, hvis erhververen af oplysningerne er fritaget for enhver juridisk gyldig forpligtelse til at begrænse erhvervelsen af forretningshemmeligheden
 c)
 erhvervelsen, brugen eller videregivelsen af en forretningshemmelighed, som kræves eller tillades i henhold til den enkelte parts lovgivning
 d)
 udøvelsen af arbejdstageres eller arbejdstagerrepræsentanters ret til information og høring i overensstemmelse med den pågældende parts love og administrative bestemmelser.
 5. Intet i denne afdeling anses for at påvirke udøvelsen af ytrings- og informationsfriheden, herunder mediernes frihed og pluralisme, som er beskyttet i hver af parterne, begrænse arbejdstagernes mobilitet eller påvirke arbejdsmarkedets parters autonomi og deres ret til at indgå kollektive overenskomster i overensstemmelse med parternes love og forskrifter.
 Artikel 253
 Beskyttelse af data, der er forelagt med henblik på markedsføringstilladelse for et lægemiddel
 1. Hver af parterne beskytter kommercielt fortrolige oplysninger, der er forelagt med henblik på at opnå tilladelse til markedsføring af lægemidler ("markedsføringstilladelse"), mod videregivelse til tredjeparter, medmindre der tages skridt til at sikre, at oplysningerne beskyttes mod urimelig kommerciel anvendelse, eller videregivelsen


text:
er nødvendig af mere tungtvejende offentlige hensyn.
 2. Hver part sikrer, at den myndighed, der er ansvarlig for udstedelsen af en markedsføringstilladelse, i en begrænset periode, der fastsættes i dens nationale lovgivning og i overensstemmelse med de betingelser, der er fastsat i dens nationale lovgivning, ikke accepterer nogen efterfølgende ansøgning om markedsføringstilladelse, som bygger på resultaterne af prækliniske forsøg eller kliniske forsøg, der er indgivet i ansøgningen til den pågældende myndighed om den første markedsføringstilladelse, uden udtrykkeligt samtykke fra indehaveren af den første markedsføringstilladelse, medmindre andet er fastsat i internationale aftaler, som parterne begge er parter i.
 3. Hver part sikrer også, at et lægemiddel, som efterfølgende godkendes af den pågældende myndighed på grundlag af resultater af de prækliniske og kliniske forsøg, jf. stk. 2, i en begrænset periode, der fastsættes i dens nationale lovgivning og i overensstemmelse med de betingelser, der er fastsat i dens nationale lovgivning, ikke markedsføres uden udtrykkeligt samtykke fra indehaveren af den første markedsføringstilladelse, medmindre andet er fastsat i internationale aftaler, som parterne begge er parter i.
 4. Denne artikel berører ikke yderligere beskyttelsesperioder, som hver part måtte indføre i den pågældende parts lovgivning.
 Artikel 254
 Beskyttelse af oplysninger, der fremlægges med henblik på markedsføringstilladelse for plantebeskyttelsesmidler eller biocidholdige produkter
 1. Hver af parterne anerkender en midlertidig ret for ejeren af en forsøgs- eller undersøgelsesrapport, der forelægges for første gang, til at opnå en markedsføringstilladelse vedrørende sikkerhed og virkning af et aktivstof, et plantebeskyttelsesmiddel eller et biocidholdigt produkt. I denne periode må forsøgs- eller undersøgelsesrapporten ikke anvendes til fordel for nogen anden person, der søger at opnå en markedsføringstilladelse for et aktivstof, et plantebeskyttelsesmiddel eller et biocidholdigt produkt, medmindre det er blevet bevist, at den første ejer har givet sit udtrykkelige samtykke. I denne artikel betegnes denne ret "databeskyttelse".
 2. Forsøgs- eller undersøgelsesrapporten, der forelægges med henblik på markedsføringstilladelse for et aktivstof eller et plantebeskyttelsesmiddel, skal opfylde følgende betingelser:
 a)
 den er nødvendig for, at tilladelsen kan gives eller ændres med henblik på at tillade anvendelse på andre afgrøder, og
 b)
 den er i overensstemmelse med principperne for god laboratoriepraksis eller god forsøgspraksis, og dette er bekræftet.
 3. Databeskyttelsesperioden skal være mindst ti år fra den første tilladelse fra en relevant myndighed på partens område.
 4. Hver af parterne sikrer, at de offentlige organer, der er ansvarlige for udstedelsen af en markedsføringstilladelse, ikke anvender de oplysninger, der er omhandlet i stk. 1 og 2, til fordel for en efterfølgende ansøger for enhver efterfølgende markedsføringstilladelse, uanset om den er offentliggjort eller ej.
 5. Hver af parterne fastsætter regler, der forebygger gentagne forsøg med hvirveldyr.
 AFDELING 6
 PLANTESORTER
 Artikel 255
 Beskyttelse af plantesortsrettigheder
 Hver af parterne beskytter plantesortsrettigheder i overensstemmelse med den internationale konvention om beskyttelse af plantenyheder (UPOV), senest revideret den 19. marts 1991 i Genève. Parterne samarbejder om at fremme og håndhæve disse rettigheder.
 KAPITEL 3
 HÅNDHÆVELSE AF INTELLEKTUELLE EJENDOMSRETTIGHEDER
 AFDELING 1
 ALMINDELIGE BESTEMMELSER
 Artikel 256
 Generelle forpligtelser
 1. Hver af parterne sikrer, at der i henhold til dens relevante lovgivning vedrørende supplerende foranstaltninger foreligger


text:
procedurer og retsmidler, som er nødvendige for at sikre håndhævelsen af intellektuelle ejendomsrettigheder.
 For så vidt angår afdeling 1, 2 og 4 i dette kapitel omfatter begrebet "intellektuelle ejendomsrettigheder" ikke rettigheder, der er omfattet af kapitel 2, afdeling 5.
 2. De i stk. 1 nævnte foranstaltninger, procedurer og retsmidler:
 a)
 skal være fair og rimelige
 b)
 må ikke være unødigt komplicerede eller udgiftskrævende eller indebære urimelige frister eller medføre ubegrundede forsinkelser
 c)
 skal være effektive, stå i et rimeligt forhold til overtrædelsens grovhed og have afskrækkende virkning
 d)
 skal anvendes på en sådan måde, at der ikke opstår hindringer for lovlig samhandel, og at der ydes garanti mod misbrug af dem.
 Artikel 257
 Personer berettiget til at anmode om anvendelse af foranstaltninger, procedurer og retsmidler
 Hver af parterne giver adgang til at anmode om anvendelse af de i afdeling 2 og 4 omhandlede foranstaltninger, procedurer og retsmidler til:
 a)
 indehavere af intellektuelle ejendomsrettigheder i overensstemmelse med bestemmelserne i partens lovgivning
 b)
 alle andre personer, der har tilladelse til at anvende disse rettigheder, navnlig licenshavere, i det omfang det er muligt efter og i overensstemmelse med en parts lovgivning, og
 c)
 sammenslutninger og foreninger (39), i det omfang det er muligt efter og i overensstemmelse med lovgivningen i en part.
 AFDELING 2
 CIVILRETLIG OG ADMINISTRATIV HÅNDHÆVELSE
 Artikel 258
 Foranstaltninger til sikring af bevismateriale
 1. Parterne sikrer, allerede inden behandlingen af en sag vedrørende realiteten påbegyndes, at de kompetente judicielle myndigheder på begæring af en part, der har fremført et rimeligt tilgængeligt bevismateriale til støtte for sin påstand om, at hans intellektuelle ejendomsret er blevet krænket eller vil blive krænket, træffer afgørelse om, at der omgående skal iværksættes effektive foreløbige foranstaltninger med henblik på at sikre det relevante bevismateriale i forbindelse med den påståede krænkelse, under forudsætning af passende sikkerhedsforanstaltninger og af, at fortrolige oplysninger beskyttes.
 2. Sådanne foranstaltninger kan omfatte en udførlig beskrivelse af de omtvistede varer med eller uden udtagning af prøver eller en beslaglæggelse af disse og, når det er hensigtsmæssigt, af de materialer og redskaber, der har været anvendt i fremstillingen og/eller distributionen af disse varer og af de hertil hørende dokumenter.
 Artikel 259
 Bevismateriale
 1. Parterne træffer de nødvendige foranstaltninger til, at de kompetente judicielle myndigheder skal være bemyndigede til, når en part har fremført et rimeligt tilgængeligt bevismateriale, der er tilstrækkeligt til at understøtte hans påstande, og til støtte for sine påstande har angivet bevismateriale, som modparten har kontrol over, at pålægge modparten at fremlægge det pågældende bevismateriale, under forudsætning af at fortrolige oplysninger beskyttes.
 2. Parterne træffer også de nødvendige foranstaltninger til, at de kompetente judicielle myndigheder, når der foreligger en krænkelse af en intellektuel ejendomsrettighed, der er begået i kommerciel målestok, på samme betingelser som i stk. 1 kan kræve, at modparten fremlægger bankoplysninger samt finansielle og kommercielle oplysninger, som modparten har kontrol over, med forbehold af beskyttelsen af fortrolige oplysninger.
 Artikel 260
 Ret til oplysninger
 1. Parterne sikrer, at de kompetente judicielle myndigheder i forbindelse med civile retssager om krænkelse af en intellektuel


text:
ejendomsrettighed og som svar på en velbegrundet og forholdsmæssigt afpasset begæring fra rekvirenten kan pålægge den krænkende part eller enhver anden person at give oplysninger om oprindelsen af og distributionskanalerne for de varer eller tjenesteydelser, der krænker en intellektuel ejendomsrettighed.
 2. I stk. 1 forstås ved "enhver anden person" en person, der:
 a)
 er fundet i besiddelse af de omtvistede varer i kommerciel målestok
 b)
 er fundet i færd med at anvende de omtvistede tjenesteydelser i kommerciel målestok
 c)
 er fundet i færd med at yde tjenesteydelser, der anvendes i de omtvistede aktiviteter, i kommerciel målestok eller
 d)
 er blevet identificeret af den i litra a), b) eller c) omhandlede person som indblandet i produktion, fremstilling eller distribution af sådanne varer eller levering af sådanne tjenesteydelser.
 3. De i stk. 1 nævnte oplysninger omfatter i givet fald:
 a)
 navn og adresse på producenter, fremstillere, distributører, leverandører og andre tidligere indehavere af varer eller tjenesteydelser samt på engros- og detailhandelsled
 b)
 oplysninger om producerede, fremstillede, leverede, modtagne eller bestilte mængder og om den pris, der er opnået for de pågældende varer eller tjenesteydelser.
 4. Stk. 1 og 2 finder anvendelse, jf. dog anden lovgivning i en part, som
 a)
 tillægger rettighedshaveren en mere vidtgående ret til information
 b)
 regulerer brugen af oplysninger meddelt i henhold til denne artikel i civilretlige sager
 c)
 omhandler erstatningsansvaret ved misbrug af retten til information
 d)
 danner grundlag for at nægte at meddele oplysninger, som ville tvinge den i stk. 1 omhandlede person til at indrømme, at vedkommende selv eller en nær slægtning har deltaget i en krænkelse af en intellektuel ejendomsrettighed
 e)
 omhandler beskyttelsen af fortrolige kilder til information eller behandlingen af personoplysninger.
 Artikel 261
 Midlertidige og retsbevarende foranstaltninger
 1. Hver af parterne sikrer, at de judicielle myndigheder på begæring af rekvirenten kan udstede et foreløbigt påbud over for den påståede krænkende part med henblik på at forhindre en nært forestående krænkelse af en intellektuel ejendomsrettighed eller midlertidigt, og hvis det er muligt i henhold til partens egen lovgivning, under trussel om tvangsbøder, forbyde en fortsættelse af den påståede krænkelse af den pågældende rettighed eller gøre denne fortsættelse betinget af, at der stilles sikkerhed for erstatning til rettighedshaveren. Et foreløbigt påbud kan på de samme betingelser udstedes til en mellemmand, hvis ydelser anvendes af tredjemand til krænkelse af en intellektuel ejendomsrettighed.
 2. Hver af parterne sikrer, at deres judicielle myndigheder på anmodning af rekvirenten har beføjelse til at kræve beslaglæggelse eller udlevering af varer, der mistænkes for at krænke en intellektuel ejendomsrettighed, for derved at forhindre, at de bringes i handelen eller omsættes.
 3. I tilfælde af påståede overtrædelser i kommerciel målestok sikrer hver part, at de judicielle myndigheder, hvis rekvirenten godtgør, at der foreligger omstændigheder, som kan vanskeliggøre inddrivelsen af erstatning, kan kræve arrest i den påståede krænkende parts løsøregenstande og faste ejendom, herunder indefrysning af vedkommendes bankkonti og andre aktiver. Med henblik herpå kan de kompetente myndigheder kræve fremlæggelse af dokumenter med bankoplysninger samt finansielle og kommercielle oplysninger eller passende adgang til de


text:
relevante oplysninger.
 4. Hver af parterne sikrer, at deres respektive judicielle myndigheder for så vidt angår de i stk. 1, 2 og 3 omhandlede foranstaltninger har beføjelse til at kræve, at rekvirenten fremlægger alt bevismateriale, som er rimeligt tilgængeligt, således at de med tilstrækkelig stor sikkerhed kan fastslå, at rekvirenten er rettighedshaveren, og at rettighedshaverens rettigheder krænkes, eller at en sådan krænkelse er nært forestående.
 Artikel 262
 Korrigerende foranstaltninger
 1. Parterne sikrer, at deres judicielle myndigheder på begæring af rekvirenten, uden at det berører den erstatning, der skal udredes til rettighedshaveren som følge af krænkelsen, og uden nogen form for godtgørelse kan kræve, at de varer, som de har fastslået krænker en intellektuel ejendomsrettighed, destrueres, eller at de pågældende varer i det mindste fjernes definitivt fra handelen. Hvis det er relevant, kan de judicielle myndigheder på de samme betingelser desuden kræve tilintetgørelse af de materialer og redskaber, der primært har været anvendt til at skabe eller fremstille de pågældende varer.
 2. Parternes judicielle myndigheder skal have beføjelse til at beordre disse foranstaltninger gennemført for den krænkende parts regning, medmindre særlige grunde taler herimod.
 Artikel 263
 Pålæg eller forbud
 Parterne sikrer, at de judicielle myndigheder, når der er truffet en retsafgørelse, som fastslår en krænkelse af en intellektuel ejendomsrettighed, kan udstede et påbud til den krænkende part med henblik på at forhindre fortsat krænkelse. Hver af parterne sikrer også, at de judicielle myndigheder kan udstede et påbud til mellemmænd, hvis tjenester anvendes af tredjemand til at krænke en intellektuel ejendomsrettighed.
 Artikel 264
 Alternative foranstaltninger
 Hver af parterne kan bestemme, at de judicielle myndigheder, når det er hensigtsmæssigt, og på begæring af den, der kan pålægges de i artikel 262 eller 263 nævnte foranstaltninger, kan beordre betaling til den forurettede af en kontant godtgørelse i stedet for anvendelse af foranstaltningerne i disse to artikler, hvis denne person har handlet uforsætligt og ikke har udvist uagtsomhed, hvis gennemførelsen af de pågældende foranstaltninger ville skade personen uforholdsmæssigt meget, og hvis en kontant godtgørelse til den forurettede forekommer rimeligt tilfredsstillende.
 Artikel 265
 Skadeserstatninger
 1. Hver af parterne sikrer, at dens judicielle myndigheder på begæring af den forurettede pålægger den krænkende part, der vidste eller med rimelighed burde vide, at dens aktiviteter medførte en krænkelse, at betale rettighedshaveren en erstatning, der står i rimeligt forhold til det tab, rettighedshaveren har lidt som følge af krænkelsen.
 2. Hver af parterne sikrer, at når dens judicielle myndigheder fastsætter erstatningen:
 a)
 tager de hensyn til alle relevante aspekter, såsom negative økonomiske konsekvenser, herunder den forurettedes tab af fortjeneste, den krænkende parts uberettigede fortjeneste og, når det er hensigtsmæssigt, andre elementer end de økonomiske, f.eks. den ikkeøkonomiske skade rettighedshaveren har lidt som følge af krænkelsen eller
 b)
 kan de, som et alternativ til litra a), når det er hensigtsmæssigt, fastsætte erstatningen til et fast beløb på grundlag af elementer, der som minimum svarer til størrelsen af de gebyrer eller afgifter, som den krænkende part skulle have betalt, hvis han havde anmodet om tilladelse til at anvende den pågældende intellektuelle ejendomsrettighed.


text:
3. I sager, hvor den krænkende part har krænket intellektuelle ejendomsrettigheder uden at vide det eller uden at have rimelig grund til at vide det, kan hver af parterne bestemme, at de judicielle myndigheder kan træffe beslutning om tilbagebetaling af et overskud eller om betaling af en erstatning, der kan være fastsat på forhånd.
 Artikel 266
 Sagsomkostninger
 Hver af parterne sikrer, at rimelige og forholdsmæssigt afpassede sagsomkostninger og andre udgifter, som den part, der har vundet sagen, har afholdt, som generel regel bæres af den part, der har tabt sagen, medmindre billighedshensyn taler imod dette.
 Artikel 267
 Offentliggørelse af retsafgørelser
 Hver af parterne sikrer, at de judicielle myndigheder i søgsmål vedrørende krænkelse af intellektuelle ejendomsrettigheder kan træffe afgørelse om, at der på begæring af rekvirenten og for den krænkende parts regning træffes passende foranstaltninger til formidling af information om afgørelsen, og at retsafgørelsen opslås og offentliggøres i sin helhed eller i uddrag.
 Artikel 268
 Formodning om ophavs- eller ejendomsret
 Ved anvendelse af de i kapitel 3 omhandlede foranstaltninger, procedurer og retsmidler gælder følgende:
 a)
 for at ophavsmanden til et litterært eller kunstnerisk værk kan betragtes som ophavsmand og dermed være berettiget til at anlægge sag om krænkelse, indtil det modsatte er bevist, er tilstrækkeligt, at ophavsmandens navn er anført på værket på sædvanlig måde, og
 b)
 litra a) finder tilsvarende anvendelse på indehavere af ophavsretbeslægtede rettigheder for så vidt angår det beskyttede materiale.
 Artikel 269
 Administrative procedurer
 I den udstrækning der kan træffes civilretlige foranstaltninger som følge af de administrative procedurer i forbindelse med en sag, skal disse procedurer stemme overens med principper, der indholdsmæssigt svarer til de i dette afsnit fastsatte.
 AFDELING 3
 CIVILRETLIGE PROCEDURER OG FORANSTALTNINGER VEDRØRENDE FORRETNINGSHEMMELIGHEDER
 Artikel 270
 Civilretlige procedurer og foranstaltninger vedrørende forretningshemmeligheder
 1. Hver af parterne sikrer, at enhver person, som deltager i civilretlige sager jf. artikel 252, stk. 1, eller som har adgang til dokumenter, der indgår som led i disse retssager, ikke har tilladelse til at bruge eller videregive forretningshemmeligheder eller påståede forretningshemmeligheder, som de kompetente judicielle myndigheder som svar på en behørigt begrundet anmodning fra den interesserede part har identificeret som fortrolige, og som de er blevet bekendt med som følge af en sådan deltagelse eller adgang.
 2. Hver af parterne sikrer, at forpligtelsen i stk. 1 forbliver i kraft, efter at den civilretlige retssag er afsluttet, i relevant omfang.
 3. I de civilretlige sager jf. artikel 252, stk. 1, bestemmer hver part, at dens judicielle myndigheder har beføjelse til som minimum at:
 a)
 træffe afgørelse om midlertidige foranstaltninger i overensstemmelse med deres respektive love og administrative bestemmelser for at bringe brugen af eller videregivelsen af forretningshemmeligheden på en måde, der er i strid med redelig erhvervspraksis, til ophør
 b)
 i overensstemmelse med deres respektive love og administrative bestemmelser træffe afgørelse om foranstaltninger for at bringe brugen af eller videregivelsen af forretningshemmeligheden på en måde, der er i strid med redelig erhvervspraksis til ophør eller eventuelt forbyde denne brug eller videregivelse, til ophør
 c)
 i overensstemmelse med deres respektive love og


text:
administrative bestemmelser beordre enhver person, som har erhvervet, anvendt eller videregivet en forretningshemmelighed på en måde, der er i strid med redelig erhvervspraksis, og som vidste eller burde vide, at han eller hun erhvervede, brugte eller videregav en forretningshemmelighed på en måde, der er i strid med redelig erhvervspraksis, til at betale forretningshemmelighedshaveren en erstatning, der svarer til den faktiske skade, der er lidt som følge af en sådan erhvervelse, brug eller videregivelse af forretningshemmeligheden
 d)
 træffe særlige foranstaltninger, der er nødvendige for at bevare forretningshemmeligheder eller en påstået forretningshemmelighed, som anvendes, eller som der henvises til i de procedurer, der er omhandlet i artikel 252, stk. 1. Sådanne særlige foranstaltninger kan i overensstemmelse med hver af parternes respektive love og administrative bestemmelser, herunder retten til et forsvar, omfatte muligheden for helt eller delvist at begrænse adgangen til visse dokumenter, begrænse adgangen til retsmøder og de tilsvarende protokoller eller udskrifter og stille en ikkefortrolig udgave af en retsafgørelse til rådighed, hvori de afsnit, der indeholder forretningshemmeligheder, er fjernet eller gjort ulæselige
 e)
 pålægge sanktioner over for enhver person, der deltager i retssager, og som undlader eller nægter at efterkomme rettens påbud om beskyttelse af forretningshemmeligheder eller en påstået forretningshemmelighed.
 4. Hver af parterne sikrer i overensstemmelse med dens love og administrative bestemmelser, at en ansøgning om den foranstaltning, de procedurer eller retsmidler, der er omhandlet i denne artikel, afvises, hvis den påståede erhvervelse, brug eller videregivelse af en forretningshemmelighed i strid med redelig erhvervspraksis er blevet gennemført:
 a)
 for at afsløre fejl, forseelser eller ulovlige aktiviteter med det formål at beskytte almenhedens interesse
 b)
 som arbejdstageres videregivelse af oplysninger til deres repræsentanter som led i og som er nødvendig for disse repræsentanters legitime udøvelse af deres hverv
 c)
 for at beskytte legitime interesser, der er anerkendt i denne parts love og administrative bestemmelser.
 AFDELING 4
 GRÆNSEKONTROL
 Artikel 271
 Foranstaltninger ved grænsen
 1. For så vidt angår varer under toldkontrol indfører eller opretholder hver af parterne procedurer, som giver rettighedshaveren mulighed for at indgive anmodninger til en kompetent myndighed (40) om at få suspenderet frigivelsen af eller få tilbageholdt varer, der mistænkes for at krænke en intellektuel ejendomsrettighed. I denne underafdeling forstås ved "varer, der mistænkes for at krænke en intellektuel ejendomsrettighed" varer, der mistænkes for at krænke varemærker, ophavsret og beslægtede rettigheder, geografiske betegnelser, patenter, brugsmodeller, industrielle design, integrerede kredsløbs topografi og sortsbeskyttelse.
 2. Hver af parterne skal råde over elektroniske systemer til toldbehandling af de ansøgninger, der er meddelt eller registreret.
 3. Hver af parterne sikrer, at dens kompetente myndigheder ikke opkræver et gebyr for at dække administrationsomkostningerne i forbindelse med behandlingen af en ansøgning eller en registrering.
 4. Hver af parterne sikrer, at dens kompetente myndigheder træffer afgørelse om imødekommelse eller registrering af ansøgninger inden for en rimelig frist.
 5. Hver af parterne sørger for, at de i stk. 1 omhandlede anmodninger gælder for flere forsendelser.
 6. For så vidt angår varer under toldkontrol sikrer hver af parterne, at dens toldmyndigheder på eget initiativ kan gribe ind for


text:
at suspendere frigivelsen af eller tilbageholde varer, der mistænkes for at krænke en intellektuel ejendomsrettighed.
 7. Hver af parterne sikrer, at dens toldmyndigheder anvender risikoanalyse til at identificere varer, der mistænkes for at krænke en intellektuel ejendomsrettighed.
 8. En part kan tillade, at dens toldmyndighed giver efter anmodning en rettighedshaver oplysninger om varer, herunder en beskrivelse og de faktiske eller skønnede mængder heraf, og hvis det er kendt, navn og adresse på afsender, importør, eksportør eller modtager, samt oprindelseslandet eller afsendelseslandet for de varer, hvis frigivelse er blevet suspenderet, eller som er blevet tilbageholdt.
 9. Hver af parterne skal have indført procedurer, der gør det muligt at tilintetgøre varer, der mistænkes for at krænke en intellektuel ejendomsrettighed, uden at der er behov for forudgående administrative sager eller retssager til den formelle konstatering af sådanne overtrædelser, hvis de berørte personer er enige eller ikke modsætter sig tilintetgørelsen. I tilfælde, hvor varer, der mistænkes for at krænke en intellektuel ejendomsrettighed, ikke tilintetgøres, skal hver part sikre, at sådanne varer undtagen i ekstraordinære tilfælde afhændes uden for handelsleddene på en sådan måde, at rettighedshaveren ikke skades.
 10. Hver af parterne skal have indført procedurer, der gør det muligt hurtigt at tilintetgøre varemærkeforfalskede og piratkopierede varer, der er fremsendt som post- eller ekspreskurérforsendelser.
 11. Hver part fastsætter, at indehaveren af den meddelte eller registrerede anmodning, hvis toldmyndighederne anmoder herom, er forpligtet til at godtgøre de omkostninger, som toldmyndighederne eller andre parter, der handler på toldmyndighedernes vegne, har pådraget sig fra det tidspunkt, hvor varerne tilbageholdes eller suspenderes, herunder oplagring, håndtering, og alle omkostninger i forbindelse med tilintetgørelsen eller bortskaffelsen af varerne.
 12. Hver af parterne kan beslutte ikke at anvende denne artikel på importen af varer, der udbydes på et andet lands marked af rettighedshaverne eller med deres samtykke. En part kan udelukke varer af ikkekommerciel karakter, der er indeholdt i rejsendes personlige bagage, fra anvendelsen af denne artikel.
 13. Hver af parterne tillader sine toldmyndigheder at opretholde en regelmæssig dialog og fremme samarbejdet med de relevante interessenter og med andre myndigheder, der er involveret i håndhævelsen af intellektuelle ejendomsrettigheder.
 14. Parterne samarbejder vedrørende international handel med varer, der mistænkes for at krænke en intellektuel ejendomsrettighed. Parterne udveksler navnlig, så vidt muligt, relevante oplysninger om handel med varer, der mistænkes for at krænke en intellektuel ejendomsrettighed, som berører den anden part.
 15. Med forbehold af andre former for samarbejde finder protokollen om gensidig administrativ bistand i toldspørgsmål anvendelse på overtrædelser af lovgivningen om intellektuel ejendomsret, som toldmyndighederne i en part har kompetence til at håndhæve i overensstemmelse med denne artikel.
 Artikel 272
 Overensstemmelse med GATT 1994 og TRIPS-aftalen
 Parterne skal ved gennemførelsen af grænseforanstaltninger til toldmyndighedernes håndhævelse af intellektuelle ejendomsrettigheder, uanset om de er omfattet af denne afdeling, sikre overensstemmelse med deres forpligtelser i henhold til GATT 1994 og TRIPS-aftalen, særlig artikel V i GATT 1994 og artikel 41 og del III, afdeling 4, i TRIPS-aftalen.
 KAPITEL 4
 ANDRE BESTEMMELSER
 Artikel 273
 Samarbejde
 1. Parterne samarbejder med henblik på at støtte gennemførelsen af de


text:
tilsagn og forpligtelser, der indgås i henhold til dette afsnit.
 2. Samarbejdet omfatter, men er ikke begrænset til:
 a)
 udveksling af oplysninger om de retlige rammer for intellektuelle ejendomsrettigheder og relevante regler for beskyttelse og håndhævelse
 b)
 udveksling af erfaringer om lovgivningsmæssige fremskridt, håndhævelse af intellektuelle ejendomsrettigheder og håndhævelse på centralt og subcentralt niveau udført af toldvæsen og politi samt administrative og retslige organer
 c)
 samordning, også med andre lande, med henblik på at forhindre eksport af forfalskede varer
 d)
 teknisk bistand, kapacitetsopbygning, udveksling og uddannelse af personale
 e)
 beskyttelse og forsvar af intellektuelle ejendomsrettigheder samt udbredelse af oplysninger herom, bl.a. i erhvervslivet og civilsamfundet
 f)
 bevidstgørelse af forbrugere og rettighedshavere og
 g)
 styrkelse af institutionelt samarbejde, navnlig mellem parternes IPR-kontorer
 h)
 uddannelse og bevidstgørelse af offentligheden om politikker vedrørende beskyttelse og håndhævelse af intellektuelle ejendomsrettigheder
 i)
 fremme af beskyttelse og håndhævelse af intellektuelle ejendomsrettigheder gennem offentlig-privat samarbejde med deltagelse af små og mellemstore virksomheder
 j)
 udarbejdelse af effektive strategier med henblik på at udpege målgrupper og oplysningsprogrammer for at øge forbrugernes og mediernes bevidsthed om følgerne af krænkelser af intellektuelle ejendomsrettigheder, herunder risiciene for sundhed og sikkerhed og forbindelsen til den organiserede kriminalitet.
 3. Parterne holder, enten direkte eller gennem Handelsspecialudvalget vedrørende Intellektuel Ejendomsret, kontakt om alle spørgsmål vedrørende dette afsnits gennemførelse og funktion.
 Artikel 274
 Frivillige initiativer fra interesserede parter
 Hver af parterne bestræber sig på at lette frivillige interessentinitiativer for at begrænse krænkelser af intellektuelle ejendomsrettigheder, herunder online og på andre markedspladser, ved at fokusere på konkrete problemer og søge praktiske løsninger, der er realistiske, afbalancerede, forholdsmæssige og rimelige for alle berørte parter, herunder på følgende måder:
 a)
 hver part bestræber sig på i fællesskab at indkalde interessenter på sit område for at fremme frivillige initiativer med henblik på at finde løsninger og afhjælpe forskelle med hensyn til beskyttelse og håndhævelse af intellektuelle ejendomsrettigheder samt begrænsning af overtrædelser
 b)
 parterne bestræber sig på at udveksle oplysninger indbyrdes om bestræbelserne på at lette frivillige interessentinitiativer på deres respektive områder, og
 c)
 parterne bestræber sig på at fremme en åben dialog og et åbent samarbejde mellem parternes interessenter og tilskynde parternes interessenter til i fællesskab at finde løsninger og afklare forskelle med hensyn til beskyttelse og håndhævelse af intellektuelle ejendomsrettigheder og begrænsning af overtrædelser.
 Artikel 275
 Revision i forbindelse med geografiske betegnelser
 Under henvisning til de relevante bestemmelser i en tidligere bilateral aftale mellem Det Forenede Kongerige på den ene side og Den Europæiske Union og Det Europæiske Atomenergifællesskab på den anden side kan parterne i fællesskab gøre en rimelig indsats for at nå til enighed om regler for beskyttelse og effektiv national håndhævelse af deres geografiske betegnelser.
 AFSNIT VI
 OFFENTLIGE UDBUD
 KAPITEL 1
 ANVENDELSESOMRÅDE
 Artikel 276
 Formål
 Formålet med dette afsnit er at sikre, at parternes leverandører har forbedrede muligheder for at deltage i offentlige udbudsprocedurer og øge gennemsigtigheden i offentlige udbudsprocedurer.
 Artikel 277
 Indarbejdelse af visse bestemmelser i GPA-aftalen og omfattede udbud
 1. Bestemmelserne i GPA-aftalen, der er specificeret i bilag 25, afdeling A, herunder bilagene for


text:
hver part til tillæg I til GPA-aftalen, indarbejdes i dette afsnit.
 2. I dette afsnit forstås ved "omfattede udbud" udbud, hvor GPA-aftalens artikel II finder anvendelse, og desuden udbud, der er anført i bilag 25, afdeling B.
 3. Med hensyn til de omfattede udbud anvender parterne med de fornødne ændringer bestemmelserne i den GPA, der er anført i bilag 25, afdeling A, på den anden parts leverandører, varer eller tjenesteydelser.
 KAPITEL 2
 SUPPLERENDE REGLER FOR OMFATTEDE UDBUD
 Artikel 278
 Anvendelse af elektroniske midler i udbud
 1. Hver af parterne sikrer, at deres ordregivende enheder så vidt muligt gennemfører omfattede udbud ved hjælp af elektroniske midler.
 2. En ordregivende enhed anses for at have gennemført omfattede udbud ved hjælp af elektroniske midler, hvis enheden anvender elektroniske informations- og kommunikationsmidler til:
 a)
 offentliggørelse af udbudsbekendtgørelser og udbudsmateriale i forbindelse med udbudsprocedurer og
 b)
 indgivelse af ansøgninger om deltagelse og bud.
 3. Med undtagelse af særlige situationer skal sådanne elektroniske informations- og kommunikationsmidler være ikkediskriminerende, almindeligt tilgængelige og funktionelt kompatible med almindeligt anvendte produkter inden for informations- og kommunikationsteknologi og ikke begrænse adgangen til udbudsproceduren.
 4. Hver af parterne sikrer, at dens ordregivende enheder modtager og behandler elektroniske fakturaer i overensstemmelse med dens lovgivning.
 Artikel 279
 Elektronisk offentliggørelse
 Med hensyn til omfattede udbud skal alle udbudsmeddelelser, herunder bekendtgørelser om påtænkte udbud, sammendrag, bekendtgørelser om planlagte udbud og bekendtgørelser om indgåede kontrakter være direkte tilgængelige ad elektronisk vej og vederlagsfrit via et enkelt adgangspunkt på internettet.
 Artikel 280
 Dokumentation
 Hver part sikrer, at de ordregivende enheder på tidspunktet for indgivelse af ansøgninger om deltagelse eller på tidspunktet for afgivelse af tilbud ikke kræver, at leverandører fremlægger fuld eller delvis dokumentation for, at de ikke befinder sig i en af de situationer, hvor en leverandør kan udelukkes, og at de opfylder betingelserne for deltagelse, medmindre dette er nødvendigt for at sikre en korrekt gennemførelse af udbuddet.
 Artikel 281
 Betingelser for deltagelse
 Hver af parterne sikrer, når dens ordregivende enheder kræver, at en leverandør som en betingelse for deltagelse i et omfattet offentligt udbud dokumenterer tidligere erfaring, at de ikke kræver, at leverandøren har en sådan erfaring på den pågældende parts område.
 Artikel 282
 Registreringssystemer og kvalifikationsprocedurer
 En part, som opretholder et leverandørregistreringssystem, skal sikre, at interesserede leverandører til enhver tid kan anmode om registrering. Enhver interesseret leverandør, der har indgivet en anmodning, skal inden for en rimelig frist underrettes om beslutningen om imødekommelse af eller afslag på denne anmodning.
 Artikel 283
 Begrænset udbud
 Hver part sikrer, at en ordregivende enhed, hvis den anvender et begrænset udbud, sender en opfordring til at afgive tilbud til en række leverandører, som er tilstrækkelig til at sikre reel konkurrence, uden at det påvirker udbudssystemets operationelle effektivitet.
 Artikel 284
 Unormalt lave priser
 Som følge af GPA-aftalens artikel XV, stk. 6, kan en ordregivende enhed, der modtager et tilbud med en pris, der er unormalt lavere end priserne i de andre indkomne tilbud, også kontrollere, om leverandøren ved prisfastsættelsen tager hensyn til eventuelle subsidier.
 Artikel 285
 Miljømæssige, sociale og arbejdsmarkedsmæssige forhold


text:
Hver part sikrer, at dens ordregivende enheder kan tage hensyn til miljømæssige, arbejdsmarkedsmæssige og sociale forhold under hele udbudsproceduren, forudsat at disse hensyn er forenelige med de regler, der er fastsat i kapitel 1 og 2 og er anført i bekendtgørelsen om påtænkte udbud eller i en anden bekendtgørelse, der anvendes som bekendtgørelse om påtænkte udbud eller udbudsmateriale.
 Artikel 286
 Nationale klageprocedurer
 1. Hvis en part udpeger en upartisk forvaltningsmyndighed i henhold til GPA-aftalens artikel XVIII, stk. 4, skal denne part sørge for:
 a)
 at medlemmerne af den udpegede myndighed er uafhængige, upartiske og fri for udefrakommende indflydelse i deres mandatperiode
 b)
 at medlemmerne af den udpegede myndighed ikke afskediges mod deres vilje i løbet af deres mandatperiode, medmindre deres afskedigelse er påkrævet i henhold til bestemmelserne vedrørende den udpegede myndighed, og
 c)
 at formanden eller mindst ét andet medlem af den udpegede myndighed har retlige og faglige kvalifikationer svarende til dem, der kræves af dommere, advokater eller andre juridiske eksperter, der er kvalificerede i henhold til partens love og forskrifter.
 2. Hver af parterne skal indføre eller opretholde procedurer, der giver mulighed for hurtige foreløbige foranstaltninger for at bevare leverandørens mulighed for at deltage i udbudsforretningen. Sådanne foreløbige foranstaltninger, som er omhandlet i GPA-aftalens artikel XVIII, stk. 7, litra a), kan indebære suspension af udbudsproceduren eller, hvis den ordregivende enhed har indgået en kontrakt, og hvis en part har fastsat bestemmelser herom, suspension af kontraktens gennemførelse. Det kan i procedurerne fastsættes, at der ved afgørelsen om, hvorvidt sådanne foranstaltninger skal bringes i anvendelse, kan tages hensyn til overvejende negative konsekvenser for de involverede interesser, herunder offentlighedens interesser. Den legitime grund til at undlade at træffe foranstaltninger skal forelægges skriftligt.
 3. Hvis en interesseret eller deltagende leverandør har indgivet en protest til den udpegede myndighed, der er omhandlet i stk. 1, skal hver af parterne i princippet sikre, at en ordregivende enhed ikke indgår kontrakten, før denne myndighed har truffet en afgørelse eller afgivet en anbefaling om protesten med hensyn til foreløbige foranstaltninger, korrigerende foranstaltninger eller kompensation for tab eller skadeserstatning som omhandlet i stk. 2, 5 og 6 i overensstemmelse med deres regler, forskrifter og procedurer. Hver part kan fastsætte bestemmelser om, at kontrakten dog kan indgås, hvis der foreligger uafvendelige og behørigt begrundede omstændigheder.
 4. Hver part kan indføre bestemmelser, der giver mulighed for:
 a)
 en standstill-periode mellem beslutningen om kontrakttildeling og selve indgåelsen af kontrakten for at give de afviste leverandører tilstrækkelig tid til at vurdere, om det er hensigtsmæssigt at indlede en klageprocedure, eller
 b)
 en tilstrækkelig periode til, at en interesseret leverandør kan indgive en protest, som kan danne grundlag for suspension af kontraktens gennemførelse.
 5. En korrigerende foranstaltning i henhold til GPA-aftalens artikel XVIII, stk. 7, litra b), kan omfatte et eller flere af følgende:
 a)
 fjernelse af diskriminerende tekniske, økonomiske eller finansielle specifikationer i udbudsmaterialet, kontraktdokumenterne eller andre dokumenter, der vedrører udbudsproceduren og gennemførelsen af nye udbudsprocedurer
 b)
 gentagelse af udbudsproceduren uden at ændre betingelserne
 c)
 annullering af beslutningen om tildeling af kontrakten


text:
og vedtagelse af en ny beslutning om kontrakttildeling
 d)
 opsigelse af en kontrakt eller erklæring om, at den er uden virkning, eller
 e)
 vedtagelse af andre foranstaltninger med det formål at afhjælpe en overtrædelse af kapitel 1 og 2, f.eks. et påbud om at betale et bestemt beløb, indtil overtrædelsen er blevet afhjulpet.
 6. Hver af parterne kan i overensstemmelse med GPA-aftalens artikel XVIII, stk. 7, litra b), fastsætte bestemmelser om tildeling af kompensation for tab eller skade. Hvis en parts klageinstans ikke er en domstol, og en leverandør er af den opfattelse, at der er sket en overtrædelse af nationale love og forskrifter til gennemførelse af forpligtelserne i medfør af dette afsnits kapitel 1 og 2, kan leverandøren forelægge sagen for en domstol, herunder med henblik på at søge kompensation i overensstemmelse med partens retslige procedurer.
 7. Hver af parterne skal indføre eller opretholde de nødvendige procedurer til at sikre en effektiv gennemførelse af klageinstansers afgørelser eller anbefalinger eller en effektiv håndhævelse af retslige klageinstansers afgørelser.
 KAPITEL 3
 NATIONAL BEHANDLING UD OVER OMFATTEDE UDBUD
 Artikel 287
 Definitioner
 1. I dette kapitel forstås ved en parts behandling i henhold til dette kapitel:
 a)
 for så vidt angår Det Forenede Kongerige en behandling, der ikke er mindre gunstig end den gunstigste behandling, der i lignende situationer indrømmes leverandører i Det Forenede Kongerige, og
 b)
 for så vidt angår en medlemsstat, en behandling, der ikke er mindre gunstig end den gunstigste behandling, der i lignende situationer i den pågældende medlemsstat indrømmes leverandører fra den pågældende medlemsstat.
 2. I dette kapitel forstås ved en parts leverandør, som er en juridisk person:
 a)
 for så vidt angår Unionen, en juridisk person, der er stiftet eller organiseret efter EU-lovgivningen eller en af dens medlemsstater og har væsentlige forretningsaktiviteter, ligestillet af Unionen i overensstemmelse med anmeldelsen af traktaten om oprettelse af Det Europæiske Fællesskab til WTO (dok. WT/REG39/1) med begrebet "reel og vedvarende forbindelse" med en medlemsstats økonomi, jf. artikel 54 i TEUF, på Unionens område, og
 b)
 for så vidt angår Det Forenede Kongerige en juridisk person, der er stiftet eller organiseret i henhold til Det Forenede Kongeriges ret, og som udøver omfattende erhvervsaktivitet på Det Forenede Kongeriges område.
 Artikel 288
 National behandling af lokalt etablerede leverandører
 1. For så vidt angår udbud må en foranstaltning truffet af en part ikke medføre, at leverandører fra den anden part, der er etableret på dens område, gennem oprettelse, erhvervelse eller opretholdelse af en juridisk person behandles mindre gunstigt, end den pågældende part behandler sine egne tilsvarende leverandører (41).
 2. Anvendelsen af den i denne artikel omhandlede nationale forpligtelse til behandling er underlagt sikkerhedsrelaterede og generelle undtagelser som defineret i GPA-aftalens artikel III, selv om indkøbet ikke er omfattet af udbud i overensstemmelse med dette afsnit.
 KAPITEL 4
 ANDRE BESTEMMELSER
 Artikel 289
 Ændringer og berigtigelser af markedsadgangsforpligtelser
 Hver af parterne kan ændre eller berigtige sine markedsadgangsforpligtelser i den respektive underafdeling i henhold til bilag 25, afdeling B, i overensstemmelse med de procedurer, der er fastsat i artikel 290-293.


text:
Artikel 290
 Ændringer
 1. En part, der agter at ændre en underafdeling i bilag 25, afdeling B, skal:
 a)
 meddele dette skriftligt til den anden part og
 b)
 i meddelelsen foreslå den anden part passende kompensationstilpasninger for at opretholde et niveau for markedsadgangsforpligtelser, der svarer til niveauet før ændringen.
 2. Uanset stk. 1, litra b), er en part ikke forpligtet til at foreslå den anden part kompensationstilpasninger, hvis den foreslåede ændring omfatter en ordregivende enhed, som parten faktisk har fjernet sin kontrol over eller indflydelse på for så vidt angår de omfattede udbud.
 En parts kontrol over eller indflydelse på ordregivende enheders omfattede udbud formodes at være reelt fjernet, hvis den ordregivende enhed er udsat for konkurrence på markeder, hvortil adgangen er fri.
 3. Den anden part kan gøre indsigelse mod ændringen i stk. 1, litra a), hvis den anfægter, at:
 a)
 en kompensationstilpasning, der foreslås i henhold til stk. 1, litra b), er tilstrækkelig til at opretholde et sammenligneligt niveau af gensidigt acceptable markedsadgangsforpligtelser eller
 b)
 ændringen omfatter en ordregivende enhed, som parten faktisk har fjernet sin kontrol over eller indflydelse på, jf. stk. 2.
 Den anden part skal gøre sin indsigelse gældende skriftligt senest 45 dage efter modtagelsen af den meddelelse, der er omhandlet i stk. 1, litra a), ellers anses den for at have accepteret kompensationstilpasningen eller -ændringen, herunder med henblik på sjette del, afsnit I.
 Artikel 291
 Berigtigelser
 1. En part, der agter at berigtige en underafdeling i henhold til bilag 25, afdeling B, underretter skriftligt den anden part herom.
 Følgende ændringer af en underafdeling i bilag 25, afdeling B, betragtes som en berigtigelse, forudsat at de ikke berører de i dette afsnit omhandlede gensidigt aftalte markedsadgangsforpligtelser:
 a)
 en ændring af en ordregivende enheds navn
 b)
 en sammenlægning af to eller flere ordregivende enheder, der er opført i den pågældende underafdeling, og
 c)
 en opdeling af en ordregivende enhed, der er opført i den pågældende underafdeling, i to eller flere ordregivende enheder, der tilføjes til de ordregivende enheder, der er opført i samme underafdeling.
 2. En part kan gøre indsigelse over for den anden part mod en foreslået berigtigelse senest 45 dage efter at have modtaget meddelelsen. En part, der fremsætter en indsigelse, skal forklare, hvorfor den mener, at den foreslåede berigtigelse ikke udgør en ændring som omhandlet i stk. 1, og redegøre for den foreslåede berigtigelses indvirkninger på de indbyrdes aftalte markedsadgangsforpligtelser, der er fastsat i dette afsnit. Er der ikke fremsat en sådan skriftlig indsigelse senest 45 dage efter modtagelsen af meddelelsen, anses parten for at have accepteret den foreslåede berigtigelse.
 Artikel 292
 Konsultationer og tvistbilæggelse
 Hvis en part gør indsigelse mod den foreslåede ændring eller de foreslåede kompensationstilpasninger som omhandlet i artikel 290 eller den foreslåede berigtigelse, jf. artikel 291, søger parterne at løse problemet gennem konsultationer. Hvis der ikke er indgået en aftale senest 60 dage efter modtagelsen af indsigelsen, kan den part, der ønsker at ændre eller berigtige sin underafdeling i bilag 25, afdeling B, henvise sagen til tvistbilæggelse i overensstemmelse


text:
med sjette del, afsnit I, for at afgøre, hvorvidt indsigelsen er berettiget.
 Artikel 293
 Ændring af bilag 25, afdeling B
 Hvis en part ikke gør indsigelse mod ændringen i henhold til artikel 290, stk. 3, eller mod en berigtigelse i henhold til artikel 291, stk. 2, eller mod ændringer eller berigtigelser aftalt af parterne i forbindelse med de konsultationer som omhandlet i artikel 292, eller man har løst sagen endeligt i henhold til sjette del, afsnit I, ændrer Partnerskabsrådet den relevante underafdeling i bilag 25, afdeling B, så den afspejler de tilsvarende ændringer eller berigtigelser eller kompensationstilpasninger.
 Artikel 294
 Samarbejde
 1. Parterne anerkender de fordele, der kan opstå ved samarbejde på internationalt plan om gensidig liberalisering af markederne for offentlige udbud.
 2. Parterne stiller årlige statistikker vedrørende omfattede udbud til rådighed for hinanden, såfremt de tekniske muligheder tillader det.
 AFSNIT VII
 SMÅ OG MELLEMSTORE VIRKSOMHEDER
 Artikel 295
 Formål
 Formålet med dette afsnit er at øge små og mellemstore virksomheders mulighed for at drage fordel af denne sektion.
 Artikel 296
 Udveksling af oplysninger
 1. Hver part opretter eller opretholder deres eget offentligt tilgængelige websted for små og mellemstore virksomheder med oplysninger om denne sektion, herunder:
 a)
 et sammendrag af denne sektion
 b)
 en beskrivelse af bestemmelserne i denne sektion, som hver part anser for at være relevante for begge parters små og mellemstore virksomheder, og
 c)
 eventuelle yderligere oplysninger, som hver part anser for at være nyttige for små og mellemstore virksomheder, der er interesserede i at drage fordel af denne sektion.
 2. Hver part indsætter et internetlink på det i stk. 1 omhandlede websted til:
 a)
 teksten til denne sektion
 b)
 den anden parts tilsvarende websted og
 c)
 egne myndigheders websteder, som efter partens mening kan give nyttige oplysninger til personer, der er interesserede i at handle og drive forretning på dens område.
 3. Hver part indsætter på det i stk. 1 omhandlede websted et internetlink til sine egne myndigheders websteder med oplysninger om følgende:
 a)
 toldlove og -bestemmelser, procedurer for import, eksport og transit samt relevante formularer, dokumenter og andre nødvendige oplysninger
 b)
 love, administrative bestemmelser og procedurer vedrørende intellektuel ejendomsret, herunder geografiske betegnelser
 c)
 tekniske love og forskrifter, herunder om nødvendigt obligatoriske procedurer for overensstemmelsesvurdering og links til lister over overensstemmelsesvurderingsorganer, i tilfælde hvor tredjepartsoverensstemmelsesvurdering er obligatorisk, jf. afsnit I, kapitel 4
 d)
 love og forskrifter vedrørende sundheds- og plantesundhedsforanstaltninger i forbindelse med import og eksport som omhandlet i afsnit I, kapitel 3
 e)
 love og forskrifter vedrørende offentlige udbud, fælles adgangspunkt på internettet til bekendtgørelser om offentlige udbud i henhold til afsnit VI og andre relevante bestemmelser i samme afsnit
 f)
 procedurer for registrering af virksomheder og
 g)
 andre oplysninger, som ifølge parten kan være til hjælp for små og mellemstore virksomheder.
 4. Hver part indsætter på det i stk. 1 omhandlede websted et internetlink til en database, hvori der kan søges elektronisk på toldnomenklaturkode, og som indeholder følgende oplysninger om adgang til dens marked:
 a)
 vedrørende toldmæssige foranstaltninger og takstrelaterede oplysninger:
 i)
 toldsatser og kvoter, herunder


text:
mestbegunstiget nation, satser for nationer, der ikke er mestbegunstigede, samt præferencetoldsatser og toldkontingenter
 ii)
 punktafgifter
 iii)
 afgifter (moms/omsætningsafgift)
 iv)
 told eller andre gebyrer, herunder andre produktspecifikke gebyrer
 v)
 oprindelsesregler som omhandlet i afsnit I, kapitel 2
 vi)
 toldgodtgørelse, udsættelse eller andre former for lempelse, der reducerer, refunderer eller giver afkald på told
 vii)
 kriterier, der anvendes til at fastlægge varens toldværdi, og
 viii)
 andre toldmæssige foranstaltninger
 b)
 i henseende til toldnomenklaturrelaterede ikketoldmæssige foranstaltninger:
 i)
 oplysninger, der er nødvendige for importprocedurer, og
 ii)
 oplysninger om ikketoldmæssige foranstaltninger.
 5. Hver part ajourfører regelmæssigt eller efter anmodning fra den anden part de oplysninger og links, der er omhandlet i stk. 1-4, og som den angiver på sit websted, for at sikre, at disse oplysninger og links er ajourførte og nøjagtige.
 6. Hver part sikrer, at de oplysninger og links, der er omhandlet i stk. 1-4, fremlægges på en hensigtsmæssig måde for små og mellemstore virksomheder. Parterne tilstræber at gøre oplysningerne tilgængelige på engelsk.
 7. Der opkræves ikke gebyr for adgang til de oplysninger, der gives i henhold til stk. 1-4, af en person fra en af parterne.
 Artikel 297
 Kontaktpunkter for små og mellemstore virksomheder
 1. Efter denne aftales ikrafttræden udpeger hver part et kontaktpunkt, der skal varetage de opgaver, som er anført i denne artikel, og underrette den anden part om sine kontaktoplysninger. Parterne underretter straks hinanden om enhver ændring af disse kontaktoplysninger.
 2. Parternes kontaktpunkter for små og mellemstore virksomheder:
 a)
 bestræber sig på at sikre, at der tages hensyn til små og mellemstore virksomheders behov i forbindelse med gennemførelsen af denne sektion, og at begge parters små og mellemstore virksomheder kan drage fordel af denne sektion
 b)
 overvejer måder til at styrke samarbejdet mellem parterne på områder af relevans for små og mellemstore virksomheder med henblik på at øge handels- og investeringsmulighederne for små og mellemstore virksomheder
 c)
 sikrer, at de oplysninger, der er omhandlet i artikel 296, er ajourførte, nøjagtige og relevante for små og mellemstore virksomheder. Hver part kan gennem kontaktpunktet for små og mellemstore virksomheder foreslå yderligere oplysninger, som den anden part kan medtage på sine websteder, der vedligeholdes i overensstemmelse med artikel 296
 d)
 undersøger alle forhold af relevans for små og mellemstore virksomheder i forbindelse med gennemførelsen af denne sektion, herunder:
 i)
 udveksler oplysninger for at bistå Partnerskabsrådet med sin overvågning og gennemførelse af de aspekter af denne sektion, der vedrører små og mellemstore virksomheder
 ii)
 bistår specialudvalg, fælles arbejdsgrupper og kontaktpunkter, der er oprettet ved denne aftale, med at behandle spørgsmål af relevans for små og mellemstore virksomheder
 e)
 aflægger regelmæssig rapport med henblik på drøftelse om deres aktiviteter, i fællesskab eller individuelt, til Partnerskabsrådet og
 f)
 behandler ethvert andet spørgsmål, der opstår i forbindelse med denne aftale og vedrører små og mellemstore virksomheder, som parterne måtte blive enige om.
 3. Parternes kontaktpunkter for små og mellemstore virksomheder udfører deres arbejde via de kommunikationskanaler, parterne har aftalt, og som kan omfatte elektronisk post, videokonferencer eller andre midler. De kan også mødes, alt efter hvad


text:
der er relevant.
 4. Små og mellemstore virksomheders kontaktpunkter kan samarbejde med eksperter og eksterne organisationer, hvis det er relevant, i forbindelse med udførelsen af deres aktiviteter.
 Artikel 298
 Forhold til sjette del
 Sjette del, afsnit I, finder ikke anvendelse på dette afsnit.
 AFSNIT VIII
 ENERGI
 KAPITEL 1
 ALMINDELIGE BESTEMMELSER
 Artikel 299
 Formål
 Formålene med dette afsnit er at lette handel og investeringer mellem parterne på energi- og råstofområdet samt at støtte forsyningssikkerheden og den miljømæssige bæredygtighed, navnlig ved at bidrage til bekæmpelsen af klimaændringer på disse områder.
 Artikel 300
 Definitioner
 1. I dette afsnit forstås ved:
 a)
 "Agenturet for Samarbejde mellem Energireguleringsmyndigheder": det agentur, der blev oprettet ved Europa-Parlamentets og Rådets forordning (EU) 2019/942 (42)
 b)
 "tilladelse": en tilladelse, licens, koncession eller et tilsvarende administrativt eller kontraktmæssigt instrument, hvormed en parts kompetente myndighed giver en enhed ret til at udøve en bestemt økonomisk aktivitet på sit område
 c)
 "balancering":
 i)
 for så vidt angår elektricitetssystemer, alle aktiviteter og processer inden for alle tidsperioder, med hvilke eltransmissionssystemoperatørerne på en kontinuerlig måde sikrer opretholdelsen af systemfrekvensen inden for et forud fastsat stabilitetsinterval og overensstemmelse med den mængde af reserver, som er nødvendig af hensyn til den påkrævede kvalitet
 ii)
 for så vidt angår gassystemer, handlinger, som foretages af gastransmissionssystemoperatører for at ændre gasstrømmene ind i eller ud af transmissionsnettet, dog ikke handlinger i forbindelse med gas, der ikke er registreret som udtræk fra systemet, og gas, som transmissionssystemoperatøren bruger til systemets drift
 d)
 "distribution":
 i)
 i forbindelse med elektricitet: transport af elektricitet via høj-, mellem- eller lavspændingsdistributionssystemer med henblik på levering af elektricitet til kunder; omfatter ikke forsyning
 ii)
 i forbindelse med gas: transport af naturgas gennem lokale eller regionale ledningsnet med henblik på levering af naturgas til kunder, men omfatter ikke forsyning
 e)
 "distributionssystemoperatør": en fysisk eller juridisk person, der er ansvarlig for driften, vedligeholdelsen og om nødvendigt udbygningen af el eller gasdistributionssystemet i et givet område samt i givet fald dets samkøringsforbindelser med andre systemer og for at sikre, at systemet på lang sigt kan tilfredsstille en rimelig efterspørgsel efter distribution af elektricitet eller gas
 f)
 "elsamkøringslinje": transmissionslinje:
 i)
 mellem parterne, eksklusive alle sådanne linjer udelukkende inden for det indre marked for elektricitet i Irland og Nordirland
 ii)
 mellem Storbritannien og det indre marked for elektricitet i Irland og Nordirland, som falder uden for anvendelsesområdet for nr. i)
 g)
 "energiprodukter": produkter, fra hvilke der genereres energi, angivet ved den tilhørende HS-kode i bilag 26
 h)
 "enhed": enhver fysisk person, juridisk person eller virksomhed eller en gruppe heraf
 i)
 "gassamkøringslinje": transmissionslinje, der krydser eller spænder over grænsen mellem parterne
 j)
 "produktion": fremstilling af elektricitet
 k)
 "kulbrinter": de varer, der er angivet ved den tilhørende HS-kode i bilag 26
 l)
 "sammenkoblingspunkt": i forbindelse med gas et fysisk eller virtuelt punkt, der forbinder Unionens og Det Forenede Kongeriges entry- og exitsystemer eller forbinder et entry- og exitsystem med en samkøringslinje, for så vidt disse punkter er underlagt reservationsprocedurer fra netbrugernes side
 m)
 "råstoffer": de varer, der er angivet ved det tilhørende HS-kapitel


text:
i bilag 26
 n)
 "vedvarende energi": en type energi, herunder elektrisk energi, der er produceret af vedvarende ikkefossile kilder
 o)
 "standardkapacitetsprodukt": i forbindelse med gas en vis transportkapacitetsmængde i løbet af et givet tidsrum og i et specifikt sammenkoblingspunkt
 p)
 "transmission":
 i)
 i forbindelse med elektricitet, transport af elektricitet via systemet for meget høj spænding og højspænding med henblik på levering af elektricitet til kunder eller distributionsvirksomheder; omfatter ikke forsyning
 ii)
 i forbindelse med gas, transport af naturgas gennem net, der hovedsagelig består af højtryksrørledninger, bortset fra opstrømsrørledningsnet og bortset fra den del af højtryksrørledninger, der hovedsagelig anvendes i forbindelse med lokal distribution af naturgas, med henblik på levering af naturgas til kunder; omfatter ikke forsyning
 q)
 "transmissionssystemoperatør": en fysisk eller juridisk person, der varetager transmissionsopgaven eller er ansvarlig for driften, vedligeholdelsen og om nødvendigt udbygningen af el eller gastransmissionssystemet i et givet område samt i givet fald dets samkøringsforbindelser med andre systemer, og for at sikre, at systemet på lang sigt kan tilfredsstille en rimelig efterspørgsel efter transport af gas eller elektricitet
 r)
 "opstrømsrørledningsnet": enhver rørledning eller ethvert net af rørledninger, der drives eller er anlagt som en del af et olie- eller gasproduktionsanlæg eller anvendes til at lede naturgas fra et eller flere af sådanne anlæg til et behandlingsanlæg, en behandlingsterminal eller en endelig kystlandingsterminal
 2. I dette afsnit forstås ved "ikkediskriminerende" og "ikkeforskelsbehandling" mestbegunstigelsesbehandling som defineret i artikel 130 og 138 og national behandling som defineret i artikel 129 og 137 samt en behandling på vilkår og betingelser, der ikke er mindre gunstige end dem, der indrømmes enhver anden lignende enhed i lignende situationer.
 Artikel 301
 Forbindelse med andre afsnit
 1. Denne sektions afsnit II, kapitel 2 og 3, finder anvendelse på energi og råstoffer. I tilfælde af uoverensstemmelse mellem nærværende afsnit og denne sektions afsnit II og bilag 19-24 har denne sektions afsnit II og bilag 19-24 forrang.
 2. Med henblik på artikel 20, når en part opretholder eller gennemfører et system for virtuel handel med naturgas eller elektricitet ved hjælp af rørledninger eller elektricitetsnet, dvs. et system, der ikke kræver fysisk identifikation af den transiterede naturgas eller elektricitet, men er baseret på et system med nettinginput og -output, anses de ruter, der er mest hensigtsmæssige for international transit som omhandlet i nævnte artikel, for at omfatte en sådan virtuel handel.
 3. Ved anvendelse af denne sektions afsnit XI, kapitel 3, finder bilag 27 også anvendelse. Denne sektions afsnit XI, kapitel 3, finder anvendelse på bilag 27. Artikel 375 finder anvendelse på tvister mellem parterne vedrørende fortolkningen og anvendelsen af bilag 27.
 Artikel 302
 Principper
 Hver part bevarer retten til at vedtage, opretholde og håndhæve de foranstaltninger, der er nødvendige for at forfølge legitime mål for den offentlige politik, såsom sikring af forsyningen af energiprodukter og råstoffer, beskyttelse af samfundet, miljøet, herunder bekæmpelse af klimaændringer, folkesundhed og forbrugere samt fremme af sikkerhed og sikring, i overensstemmelse med bestemmelserne i denne aftale.
 KAPITEL 2
 ELEKTRICITET OG GAS
 AFDELING 1
 KONKURRENCE PÅ EL- OG GASMARKEDER
 Artikel 303
 Konkurrence


text:
på markeder og ikkeforskelsbehandling
 1. Med henblik på at sikre fair konkurrence sikrer hver part, at dens regelsæt for produktion, transmission, distribution eller forsyning af elektricitet eller naturgaser ikkediskriminerende med hensyn til regler, gebyrer og behandling.
 2. Hver part sikrer, at kunderne frit kan vælge, eller skifte til, en el- eller gasleverandør efter eget valg på deres respektive detailmarkeder i overensstemmelse med gældende love og bestemmelser.
 3. Uden at det berører hver parts ret til at fastsætte kvalitetskrav, finder bestemmelserne i dette kapitel vedrørende naturgas også anvendelse på biogas og gas fra biomasse eller andre typer gas, for så vidt som gassen teknisk og sikkert kan lade det indgå i og transporteres gennem naturgassystemet.
 4. Denne artikel finder ikke anvendelse på grænseoverskridende handel og berører ikke parternes ret til at regulere med henblik på at nå legitime mål for den offentlige politik på grundlag af objektive og ikkediskriminerende kriterier.
 Artikel 304
 Bestemmelser vedrørende engrosmarkederne for elektricitet og gas
 1. Hver part sikrer, at engrospriserne for elektricitet og gas afspejler det faktiske udbud og den faktiske efterspørgsel. Med henblik herpå sikrer hver part, at markedsreglerne for engrossalg af elektricitet og gas:
 a)
 tilskynder til fri prisdannelse
 b)
 ikke fastsætter nogen tekniske begrænsninger for prisfastsættelsen, som begrænser handelen
 c)
 muliggør effektiv lastfordeling af elproduktionsaktiver, energilagring og prisfleksibelt elforbrug og effektiv udnyttelse af elektricitetssystemet
 d)
 muliggør en effektiv anvendelse af naturgassystemet og
 e)
 muliggør integration af elektricitet fra vedvarende energikilder og sikre en effektiv og sikker drift og udvikling af elektricitetssystemet.
 2. Hver part sikrer, at balancemarkederne organiseres på en sådan måde, at de sikrer:
 a)
 ikkeforskelsbehandling mellem deltagerne og ikkediskriminerende adgang for deltagerne
 b)
 at tjenesteydelserne defineres på en gennemsigtig måde
 c)
 at tjenesteydelserne indkøbes på en gennemsigtig markedsbaseret måde under hensyntagen til fremkomsten af nye teknologier, og
 d)
 at producenter af vedvarende energi indrømmes rimelige og ikkediskriminerende vilkår, når de køber produkter og tjenesteydelser.
 En part kan beslutte ikke at anvende litra c), hvis der ikke er konkurrence på markedet for balanceringstjenester.
 3. Hver part sikrer, at enhver kapacitetsmekanisme på elektricitetsmarkederne er klart defineret, gennemsigtig, forholdsmæssig og ikkediskriminerende. Ingen af parterne er forpligtet til at tillade kapacitet på den anden parts område at deltage i kapacitetsmekanismer på dens elmarkeder.
 4. Hver part foretager en vurdering af, hvilke foranstaltninger der er nødvendige for at lette integrationen af gas fra vedvarende energikilder.
 5. Denne artikel berører ikke parternes ret til at regulere med henblik på at nå legitime mål for den offentlige politik på grundlag af objektive og ikkediskriminerende kriterier.
 Artikel 305
 Forbud mod markedsmisbrug på engrosmarkederne for elektricitet og gas
 1. Hver part forbyder markedsmanipulation og insiderhandel på engrosmarkederne for elektricitet og naturgas, herunder over-the-counter-markeder, elektricitets- og naturgasbørser og markeder for handel med elektricitet og naturgas, kapacitet, balancering og systemydelser inden for alle tidsrammer, herunder termins-, day-ahead- og intraday-markeder.
 2. Hver part overvåger handelsaktiviteten på de pågældende markeder med henblik på at afsløre og forhindre handel baseret på intern viden og markedsmanipulation.
 3. Parterne samarbejder, herunder i overensstemmelse med artikel 318, med